b'\n_START_ARTICLE_\nHr. Ms. Prins Hendrik der Nederlanden\n_START_SECTION_\nValmistus\n_START_PARAGRAPH_\nAlankomaiden kuninkaallinen laivasto tilasi kondeferaatiolle tilatun Scorpion-luokan aluksesta suurennetun version Englannista Laird, Son and Companylt\xc3\xa4 Birkenheadist\xc3\xa4 ja sen k\xc3\xb6li laskettiin elokuussa 1865. Alus laskettiin vesille 9. lokakuuta 1866 ja se otettiin palvelukseen maaliskuussa 1867._NEWLINE_Aluksen pituus keulasta per\xc3\xa4simen akseliin oli 70,1 metri\xc3\xa4. Sen leveys oli 13,4 ja syv\xc3\xa4ys 5,69 metri\xc3\xa4. Aluksen uppouma oli 3\xc2\xa0375 tonnia. Rautainen runko oli jaettu viidell\xc3\xa4 vesitiiviill\xc3\xa4 laipiolla osastoihin ja siin\xc3\xa4 oli kone- ja kattilahuoneiden kohdalla kaksoispohja. Aluksella oli 230 upseeria ja miehist\xc3\xb6nj\xc3\xa4sent\xc3\xa4._NEWLINE_Aluksen propulsioj\xc3\xa4rjestelm\xc3\xa4\xc3\xa4n kuului kaksi telakan valmistamaa compound-h\xc3\xb6yrykonetta, jotka kumpikin py\xc3\xb6rittiv\xc3\xa4t omaa 4,7 metrin potkuria. H\xc3\xb6yyrkoneisiin oli kytketty nelj\xc3\xa4 kuutionmuotoista kattilaa. J\xc3\xa4rjestelm\xc3\xa4 tuotti  2\xc2\xa0426 ihp:t\xc3\xa4, mik\xc3\xa4 mahdollisti koeajoissa 12,09 solmun maksiminopeuden. Alukselle oli varastoituna 390 tonnia hiilt\xc3\xa4. Alus oli varustettu kolmimastoisella parkkitakilalla. Etu- ja p\xc3\xa4\xc3\xa4masto oli tuettu kolmijaloin, jotta ei rajoitettaisi tykkien ampuma-alaa. Aluksen purjepinta-ala oli 16\xc2\xa0730 neli\xc3\xb6metri\xc3\xa4._NEWLINE_Aluksen p\xc3\xa4\xc3\xa4aseiksi oli asennettu kaksi Armstrongin yhdeks\xc3\xa4n tuuman rihlattua tykki\xc3\xa4 erillistorneihin. Kumpikin tykki painoi 12,7 tonnia. Apuaseina oli etu- ja takakannelle asennettuina kaksi paria Kruppin 120 millimetrin takaaladattavaa tykki\xc3\xa4. Kuusi viisiputkista 37 millimetrin Hotckissin revolveritykki\xc3\xa4 asennettiin valmistumisen j\xc3\xa4lkeen. Hotchkissin tykit ampuivat puolen kilogramman kranaatteja 610 m/s nopeudella ja 3\xc2\xa0200 metriin. Tulinopeus oli 30 laukausta minuutissa. _NEWLINE_Aluksen tykkitornit oli mahdollista k\xc3\xa4\xc3\xa4nt\xc3\xa4\xc3\xa4 kahden miehen voimin. Niiden t\xc3\xa4yden kierroksen k\xc3\xa4\xc3\xa4nt\xc3\xa4minen onnistui t\xc3\xa4ydell\xc3\xa4 19 hengen tykkimiehist\xc3\xb6ll\xc3\xa4 20 sekunnissa. Aluksen keula oli muotoiltu puskuriksi mahdollistamaan t\xc3\xb6rm\xc3\xa4\xc3\xa4minen toiseen alukseen. Avomerell\xc3\xa4 aluksen vapaata korkeutta voitiin kasvattaa 4,3 metriin asentamalla siirrett\xc3\xa4v\xc3\xa4t 1,5 metrin laipiot paikalleen._NEWLINE_Aluksen suojana oli vesirajaan asennettu valurautainen vy\xc3\xb6, joka oli keskelt\xc3\xa4 114 millimetri\xc3\xa4. Keskilaivassa 36,6 metrin  matkalla vy\xc3\xb6n korkeus oli 3,7 metri\xc3\xa4, mist\xc3\xa4 0,9 metri\xc3\xa4 oli vesirajan alapuolella. Keulassa ja per\xc3\xa4ss\xc3\xa4 vy\xc3\xb6 oli ainoastaan 0,8 metri\xc3\xa4 vesirajan yl\xc3\xa4puolella. Tykkitornien pohjan ja konehuoneiden suojana oli kallistetut 4,5 tuuman laipiot. Tornien suojana oli 140 millimetrin panssarilevyt, vaikka kokonaispaksuus tykkiporttien ymp\xc3\xa4rill\xc3\xa4 oli 279 millimetri\xc3\xa4. Kansi oli panssaroimaton.\n_START_SECTION_\nPalvelus\n_START_PARAGRAPH_\nAlus oli Den Helderiss\xc3\xa4, kunnes se siirrettiin 1876 Hollannin It\xc3\xa4-Intiaan apulaivueeseen. Se oli koneremontissa Singaporessa 25. marraskuuta 1879 - 24. helmikuuta 1880._NEWLINE_Kes\xc3\xa4kuun lopulla 1881 alus korvasi Hr. Ms. Zeelandin Batavian vartioaluksena. Alus l\xc3\xa4hetettiin 1. helmikuuta 1882 Cireboniin, mutta koleran puhjettua alueella se m\xc3\xa4\xc3\xa4r\xc3\xa4ttiin jo muutamaa p\xc3\xa4iv\xc3\xa4\xc3\xa4 my\xc3\xb6hemmin palaamaan. Alus l\xc3\xa4hetettiin Riaulle harjoituksiin, mist\xc3\xa4 se palasi Bataviaan 20. maaliskuuta. Alus harjoitteli 16.-25. toukokuuta 1882 Tanjung Priokissa, min\xc3\xa4 aikana se vieraili Seribusaarilla. Kes\xc3\xa4kuussa alus l\xc3\xa4hti Surabayastaan kattiloiden vaihtoon. _NEWLINE_Elokuussa 1883 harjoitusten p\xc3\xa4\xc3\xa4tteeksi alus suojasi Sundasalmen kauppamerenkulkua, jona aikana se vieraili Bantenissa ja Lampungissa Krakataun purkauduttua. Alus oli 13. marraskuuta 1883 - 24. tammikuuta 1884 Batavian vartiolaivana._NEWLINE_Alukselle asennettiin tankotorpedo vuonna 1885. Huhtikuussa 1887 alus osallistui koulutuspurjehdukseen Jaavanmerell\xc3\xa4 ja my\xc3\xb6hemmin huhtikuussa se l\xc3\xa4hetettiin Makassariin kolmen kuukauden harjoituspurjehdukselle yhdess\xc3\xa4 Hr. Ms. Koning der Nederlandenin kanssa. My\xc3\xb6hemmin samana vuonna alus oli korjattavana Surabayassa, mink\xc3\xa4 j\xc3\xa4lkeen se l\xc3\xa4hetettiin uudelleen Makassariin._NEWLINE_Alus kuului Acehin pohjoisrannikolle koottuun laivasto-osastoon 24. tammikuuta 1890 - 2. joulukuuta 1891. Vuonna 1893 alus kuului Jaavan ja Bornein it\xc3\xa4puolelle koottuun laivasto-osastoon, miss\xc3\xa4 se oli aina elokuun alkuun 1896._NEWLINE_Aluksen 37 millimetrin tykit vaihdettiin 1890 kahteen 75 ja nelj\xc3\xa4\xc3\xa4n 37 millimetrin tykkiin. Alankomaiden hy\xc3\xb6k\xc3\xa4tess\xc3\xa4 hein\xc3\xa4kuussa 1894 Lombokiin ja Harangasemiin alus oli joukkojenkuljetusaluksena. Alus kuljetti vangitut Lombokin hallitsijan perheineen vuoden 1894 lopulla Bataviaan. Elokuussa 1897 alus osallistui Seglin retkeen._NEWLINE_Alus poistettiin palveluksesta 5. toukokuuta 1899 ja siit\xc3\xa4 tehtiin ammusvarasto Surabayaan. Alus oli Siirtomaavirastolla vuodesta 1901 alkaen, mutta se palautettiin laivastolle 1905. Alus poistettiin alusluettelosta vuonna 1925.'